b"\n_START_ARTICLE_\nCal Perxet (el Molar)\n_START_SECTION_\nDescripci\xc3\xb3\n_START_PARAGRAPH_\nEdifici de planta aproximadament rectangular, bastit de paredat, amb gres vermell i arrebossat, cobert per una teulada a dos vessants. A la fa\xc3\xa7ana, que ocupa gaireb\xc3\xa9 tot un costat de la pla\xc3\xa7a del Molar, s'obren quatre portes a la planta baixa, de les quals la principal \xc3\xa9s emmarcada amb pedra i duu la data de 1889. Al primer pis s'obren quatre balcons, amb tres tramades i baranes de fundici\xc3\xb3 est\xc3\xa8ticament ben resoltes. Quatre finestres permeten la il\xc2\xb7luminaci\xc3\xb3 de les golfes. Un canal de teula vidriada corona la fa\xc3\xa7ana amb abocadors, dels que en resten dos de met\xc3\xa0l\xc2\xb7lics en forma de cap de serp.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 d'aparen\xc3\xa7a distingida, correspon a un per\xc3\xadode d'esplendor a la comarca, just abans que la fil\xc2\xb7loxera malmet\xc3\xa9s les vinyes. La hist\xc3\xb2ria local no ofereix altres dades d'inter\xc3\xa8s sobre l'edifici, interessant per l'equilibri de la seva fa\xc3\xa7ana, fet no massa freq\xc3\xbcent en pobles petits, malgrat les modificacions aportades posteriorment."